KIRJALLINEN KYSYMYS E-3097/00

esittäjä(t): Juan Naranjo Escobar (PPE-DE) komissiolle

(4. lokakuuta 2000)

Aihe: Öljynhinnan nousu

Öljyn hinnat ovat olleet jälleen kerran epävakaita vuonna 2000. Epävakauden seuraukset osoittavat EU:n energiariippuvuuden öljytuotteista. Euroopan osuus maailman öljymarkkinoista on 19,6 %. Komission julkaiseman Eurooppa 2020 -tutkimuksen mukaan riippuvuus ulkopuolisesta energianlähteistä nousee keskimäärin 50:stä 70:een prosenttiin. Menossa on jo kolmas raakaöljyn tuotannonlisäys tänä vuonna. Markkinoille pumpataan 800 000 tynnyriä enemmän öljyä päivässä, jotta öljyn hinta saadaan maailmantalouden kasvulle sopivaksi. Toisin kuin on ennustettu, öljy on osoittautunut jälleen kerran energiamarkkinoiden epävarmuustekijäksi.

Mihin toimiin komissio aikoo ryhtyä öljyn kysynnän hallitsemiseksi, energiansäästön ja omien energiavarojen kehittämiseksi ja uusiutuvien energialähteiden edistämiseksi?

Miten komission mielestä jäsenvaltioiden pitäisi hoitaa strategisia resurssejaan?

Huhtikuussa esitetyissä talousennusteissa komissio kaavaili, että inflaatio säilyy 1,8 prosentissa tänä vuonna ja 1,7 prosentissa vuonna 2001. Oletettiin, että öljyn tynnyrihinta säilyisi suurinpiirtein vakaana noin 24,5 dollarissa. Tämä ei enää pidä yhtä todellisuuden kanssa. Aikooko komissio tarkistaa laskelmiaan syksyllä esitettävissä ennusteissa? Pitääkö komissio mahdollisena, että öljy-yhtiöt ovat tekemässä hintasopimuksia kilpailun vääristämiseksi perustamissopimusten 81 ja 82 artiklassa esitettyjen periaatteiden vastaisesti?

Loyola de Palacion komission puolesta antama vastaus

(24. marraskuuta 2000)

Öljyn korkeiden hintojen luoma uusi toimintaympäristö, johon kuluttajamaiden poliittiset päättäjät eivät tarjonnan osalta voi juurikaan vaikuttaa, vahvistaa tarvetta kehittää uusi kysyntään kohdistuva strategia, jonka tavoitteita ovat öljyn asteittainen korvaaminen muilla energialähteillä, uusiutuvien ja vaihtoehtoisten energialähteiden käytön lisääminen, kysynnän hallinta, energiatehokkuuden parantaminen sekä energiansäästön edistäminen etenkin rakennuksissa. Kuten vastikään annetussa komission tiedonannossa Euroopan unionin öljynsaannista(1) todetaan, komissio esittää Göteborgin Eurooppa-neuvostolle energiansäästöä ja energialähteiden monipuolistamista koskevan suunnitelman, jossa käsitellään energiatehokkuutta etenkin

rakennuksissa sekä uuden sukupolven ajoneuvojen kehittämiseen annettavaa tukea. Eri energialähteiden (öljyn, hiilen, kaasun, ydinenergian ja uusiutuvien energialähteiden) tulevaisuutta ja keskinäistä asemaa käsitellään energiahuoltoa koskevassa vihreässä kirjassa, jonka komissio antaa vuoden 2000 loppuun mennessä.

Komissio arvioi toimenpiteitä, joiden avulla voitaisiin kasvattaa strategisia öljyvarastoja saattamalla ne yhteisön toimivallan piiriin. Keinottelun ehkäisemiseksi olisi löydettävä tapoja rajoittaa hintojen epävakautta samaan tapaan kuin rahamarkkinoilla.

Jos öljyn barrelihinta pysyy loppuvuoden suunnilleen 30 dollarissa, vaikutukset talousnäkymiin ovat seuraavat: hintojen nousu alentaisi kasvua 0,3 %:lla vuonna 2000 ja 0,5 %:lla vuonna 2001 ja lisäisi inflaatiota 1 %:lla.

Kilpailunäkökohtien osalta komissio on todellakin sitä mieltä, että vaikka jotkin kustannustekijät voivat vaihdella jäsenvaltioittain, verottomien ja tullittomien kuluttajahintojen suuret erot eri jäsenvaltioiden välillä voivat selittyä vain oligopolistisella käyttäytymisellä ja kilpailun puutteella jakeluketjussa. Tämän perusteella herää luonnollisesti kysymys, onko kilpailulakeja ehkä rikottu ja etenkin onko markkinoilla kartelleja (hintoja koskevia sopimuksia). Useissa jäsenvaltioissa kansalliset viranomaiset ovat alkaneet tutkia asiaa. Italiassa ja Ruotsissa kilpailuviranomaiset ovat määränneet öljy-yhtiöille seuraamuksia. Polttoaineen jakelussa on pyrittävä entistä avoimempaan ja enemmän kilpailuun perustuvaan rakenteeseen. Ratkaisevaa on öljyjalosteiden todellisten sisämarkkinoiden kehittäminen (tukkukaupan tasolla), mikä mahdollistaa sujuvat ja kilpailukykyiset toimitukset kaikille jakelijoille myös niille, jotka eivät ole yhteydessä kansallisiin jalostamoihin.

(1) KOM(2000) 631 lopullinen.